Et ældre ægtepar fra Frederikshavn oplevede søndag aften klokken 18.30, at der kom ukendte lyde ude fra deres entre. Derfor besluttede manden i hjemmet sig for at gå ud og kigge. Det skriver kanalfrederikshavn.dk. Her fik manden, der er oppe i sine 70'ere, noget af et chok, da han så ryggen af en ung mand, som havde haft fingrene i deres ting og taget en pung med kontanter i, inden han hurtigt stak af fra huset. Huset var ikke aflåst og derfor havde indbrudstyven let adgang til hjemmet. Jagtede indbrudstyv Den unge indbrudstyv var ikke alene, da der udenfor ventede en ven. Det opdagede den ældre mand nemlig, da han valgte at løbe efter indbrudstyven i noget tid, før han måtte give op. Ifølge manden er tyven cirka 18 år, 170-175 centimeter høj, spinkel af bygning og iklædt mørkt tøj. Nordjyllands Politi er oplyst om sagen og søger hjælp til at fange gerningsmanden. - Vi hører gerne fra vidner, der eventuelt har bemærket noget på Vinthersvej eller Anholtvej i aftes ved 18.30-tiden, siger politikommissær Peter Skovbak, leder af Efterforskningscenter Frederikshavn til Kanal Frederikshavn. Har du informationer kan politiet kontaktes på 1-1-4.

Opsummering:
Synet af en ung indbrudstyv fik mand til at handle instinktivt.